Ashiya

Ashiya () on Japanin kaupunki Honshūn saarella Kansain alueella Hyōgon prefektuurissa. Se sijaitsee Osakanlahden rannikolla prefektuurin kaakkoisosassa aivan Kōben suurkaupungin itäpuolella. Kaupungin pohjoisosat nousevat Rokkōvuorelle, ja sen läpi Osakanlahteen virtaa Ashiyajoki. Ashiyassa on 94 510 asukasta (tammikuussa 2020) ja sen pinta-ala on 18,57 neliökilometriä.

Ashiyan kaupunki perustettiin vuonna 1940, kun Seidōn kyläkunnalle () myönnettiin kaupunkioikeudet. Samalla se muutti nimensä Ashiyaksi. Se kasvoi voimakkaasti asuinlähiönä 1900-luvun alkupuolelta lähtien useiden Kōben ja Osakan välisten rautatielinjojen rakentamisen ansiosta. Ennen toista maailmansotaa se tunnettiin korkealuokkaisena asuinalueena. Suuri osa kaupungista tuhoutui sodassa, ja 1960-luvulta lähtien sinne on rakennettu korkeita kerrostaloja. 1970-luvulta kaupunki on laajentunut myös Osakanlahden suurille täyttömaa-alueille, joilla asuu noin 20 000 ihmistä. Myös Ashiya kärsi pahoja vaurioita Hanshin-Awajin maanjäristyksessä vuonna 1995. Siinä sai kaupungin alueella surmansa noin 400 henkeä. 

Ashiyan rakennettuun kulttuuriperintöön kuuluu Frank Lloyd Wrightin suunnittelema Yodokō-vierastalo eli entinen Yamamura-suvun asuintalo, joka on yksi Japanin tärkeän kulttuuriomaisuuden kohteista. Kaupungissa toimivia museoita ovat Ashiyan kaupungin taidemuseo, keramiikkaa esittelevä Tekisui-taidemuseo, kirjailija Jun’ichirō Tanizakin muistomuseo ja Enban kiinalaisen modernin taiteen museo. Kaupungin pohjoisosat Rokkōvuorella kuuluvat Seton sisämeren kansallispuistoon. Ashiyaa palvelevat JR Nishi-Nihonin Tōkaidō-päälinja (Kōbe-linja), Hankyū-rautateiden Kōbe-päälinja ja Hanshin-rautateiden Hanshin-päälinja.

 Kuvia 

 Lähteet 

 Aiheesta muualla 

 Kaupungin internetsivut 

Luokka:Hyōgon prefektuurin kaupungit